Astfel, PSD a raportat datorii totale în valoare de 32.073.524 lei , echivalentul a 7.207.533 Euro.

Suma totală de 32.073.524 le ieste compusă din suma de 17.973.299 lei, reprezentând datorii ce trebuie plătite în cursul anului 2014, şi din suma de 14.100.225 lei, reprezentând datorii ce trebuie plătite într-o perioadă mai mare de un an.

Pe de altă parte, PSD a raportat la sfârşitul anului 2013 venituri totale în sumă de 15.203.654 lei, echivalentul a 3.416.551 Euro.

Situaţia acestor datorii pare să treneze de la un an la altul.

Astfel, la sfârşitul anului 2010, PSD a raportat datorii totale în valoare de 30.116.958 lei, echivalentul a 7.036.672 Euro, la cursul din acea perioadă. La sfârşitul anului 2009, an în care s-au desfăşurat alegeri prezidenţiale, PSD a raportat datorii totale în valoare de 24.407.006 lei, echivalentul a 5.783.650 Euro, la cursul din acea perioadă. La sfârşitul anului 2008, PSD a raportat datorii totale în valoare de 16.477.920 lei, echivalentul a 4.140.180 Euro, la cursul vremii.

La Ministerul Finanţelor nu apar raportări făcute de PSD pentru anii 2011 şi 2012.

Preşedintele PSD, Victor Ponta, a susţinut, în 2011, că formaţiunea avea, la acea vreme, datorii totale de aproape şase milioane de Euro, partidul fiind executat silit pentru o sumă de două milioane de lei.

În ceea ce priveşte datoriile PSD, purtătorul de cuvânt al partidului, Dan Şova, a precizat, recent, că, din câte ştie, datoriile preluate dinaintea mandatului lui Victor Ponta au fost achitate. "Au fost nişte datorii preluate în februarie 2010,din perioada anterioară, şi din câte ştiu au fost achitate. Nu ştiu dacă PSD mai are datorii sau nu, dar ştiu că din cotizaţii, din alocaţia de la buget, s-a făcut un grafic de plată şi se plătesc", a spus Şova.

Pe de altă parte, USL, alianţă din care a făcut parte şi PSD, alături de PNL, UNPR şi PC, a raportat, la sfârşitul anului 2013, că are datorii ce trebuie plătite într-o perioadă de până la un an în sumă de 9.717.081 lei, echivalentul a 2.183.613 Euro.

În ceea ce priveşte datoriile USL, Şova a precizat că acestea au fost acumulate de cele patru partide componente - UNPR, PC, PNL şi PSD – şi a arătat că e necesară lămurirea lor, astfel încât să se stabilească fiecare ce datorează, în caz contrar intervenind posibilitatea ca oricare partid să fie executat pentru toată datoria.